তিনি অভিযোগ নস্যাৎ করে বিবৃতি দেওয়ার পরেও অমিতাভ বচ্চনকে নিয়ে পানামা-বিতর্ক থামছে না। 
‘পানামা পেপার্সে’র সূত্র ধরে একটি সংবাদ ওয়েবসাইটের দাবি, কর ফাঁকির দেশে অমিতাভের নামে চারটি সংস্থা গঠনের সময়ে তাঁর বাণিজ্যিক এবং আর্থিক বিষয়গুলি দেখতেন তাঁরই ভাই অজিতাভ। ওই ওয়েবসাইটের দাবি, ভারতের ‘অত্যন্ত গুরুত্বপূর্ণ এবং প্রভাবশালী একটি রাজনৈতিক পরিবারে’র টাকাও সে সময়ে বচ্চন পরিবারের মাধ্যমেই ওই সংস্থাগুলিতে লগ্নি করা হয়েছিল! বচ্চন পরিবারের হয়ে সে কাজ নাকি করে দেন লন্ডনের আইনজীবী সরোশ জইওয়ালা। ওই আইনজীবীর ওয়েবসাইটে তাঁর বিশিষ্ট মক্কেলদের মধ্যে নাম রয়েছে বচ্চন এবং গাঁধী পরিবারের। তবে ‘পানামা পেপার্স’ সম্পর্কে সরোশের প্রতিক্রিয়া পাওয়া যায়নি বলে দাবি করেছে ওই ওয়েবসাইট। 
অমিতাভ গতকাল এক বিবৃতিতে জানিয়েছিলেন, ব্রিটিশ ভার্জিনিয়া আইল্যান্ডস এবং বাহামাসের যে চারটি জাহাজ সংস্থার কর্তা হিসাবে তাঁর নাম করা হয়েছে, তিনি তার কোনওটির সঙ্গে যুক্ত নন। 
পানামার আইনি এবং ‘অফশোর’ পরিষেবা (বিদেশে বাণিজ্য সংস্থা গঠন) সংস্থা ‘মস্যাক ফনসেকা’র ‘ইন্টারনাল সার্ভার’ থেকে ফাঁস হওয়া নথি উদ্ধৃত করে ভারতের একটি ইংরেজি দৈনিক গত পরশু দাবি করে, ১৯৯৩ সালে ওই চারটি সংস্থার ডিরেক্টর হয়েছিলেন অমিতাভ। তার দু’বছরের মাথায় গঠিত হয় অমিতাভের নিজস্ব সংস্থা ‘এবিসিএল’। চার বছরের মধ্যে দেউলিয়া হয়ে যাওয়া সংস্থাটি পুনরুজ্জীবিত হয় ২০০১ সালে, ‘এ বি কর্প’ নামে।
‘পানামা পেপার্স’ কেলেঙ্কারিতে উঠে আসছে আরও নাম। দেশের বহু প্রভাবশালী নেতা, শিল্পপতি, সাংবাদিকের সঙ্গে যাঁর কথোপকথনের টেপ আট বছর আগে বিতর্কের ঝড় তুলেছিল, সেই নীরা রাডিয়ার নামও রয়েছে নথিতে। ওই দৈনিকের দাবি, ১৯৯৪ সালে ‘ক্রাউনমার্ট ইন্টারন্যাশনাল গ্রুপ লিমিটেড’ নামে একটি সংস্থার ডিরেক্টর হন জনসংযোগ-কারবারি নীরা। ব্রিটিশ ভার্জিন আইল্যান্ডসে সংস্থাটি তৈরি করে দেয় মস্যাক ফনসেকা। ২০০৪ সাল পর্যন্ত ওই সংস্থার কাগজপত্রে নীরার সই রয়েছে। নীরার দফতর থেকে এ প্রসঙ্গে জানানো হয়েছে, প্রথম সংস্থাটি ইকবাল মেননের। নীরার তাতে কোনও মালিকানা ছিল না। সুতরাং এ বিষয়ে তাঁর কিছু বলার নেই। 
এই কেলেঙ্কারি সম্পর্কে মস্যাক ফনসেকার প্রতিষ্ঠাতা র‌্যামন ফনসেকা জানিয়েছেন, তাঁদের সার্ভার ‘হ্যাক’ করে তথ্য সংগ্রহ করেছেন সাংবাদিকেরা। সেই তথ্য ‘আংশিক এবং উদ্দেশ্যপ্রণোদিতভাবে’ ব্যবহার করে বিতর্ক তৈরি করছেন। বিষয়টি নিয়ে পানামার অ্যাটর্নি জেনারেলের দফতরে অভিযোগ দায়ের করা হয়েছে।